পোস্টার ছেঁড়া হচ্ছে : ইশরাক, বিধি মেনেই প্রচার : তাপস
ঢাকার দক্ষিণ সিটি কর্পোরেশন নির্বাচনে প্রচারের পঞ্চমদিন মঙ্গলবারও ছিল উৎসবমুখর। এদিন আওয়ামী লীগের প্রার্থী শেখ ফজলে নূর তাপস ও বিএনপির প্রার্থী ইঞ্জিনিয়ার ইশরাক হোসেন ব্যস্ত সময় পার করেন।





প্রচারকালে নানা অভিযোগ তুলে ইশরাক বলেন, ধানের শীষের পোস্টার ছিঁড়ে ফেলা হচ্ছে। যারা পোস্টার লাগাতে যাচ্ছে, তাদের বাধা দেয়া হচ্ছে, মারধর করা হচ্ছে।




নির্বাচনের কোথাও ‘লেভেল প্লেয়িং ফিল্ড’ নেই। অন্যদিকে আচরণবিধি লঙ্ঘন নয় বরং মেনেই নির্বাচনী প্রচার চালানো হচ্ছে বলে সাংবাদিকদের জানান ফজলে নূর তাপস। স্বপ্নের ঢাকা গড়ার প্রতিশ্রুতি দিয়ে তিনি বলেন, আমি নির্বাচিত হলে দিনের ২৪ ঘণ্টা আপনাদের জন্য কাজ করব।
ইশরাকের প্রচার : বেলা সাড়ে ১১টার দিকে রাজধানীর খিলগাঁও এলাকার ত্রিমোহনী বাজার থেকে গণসংযোগ শুরু করেন বিএনপির মেয়রপ্রার্থী ইশরাক হোসেন।
এ সময় তিনি উল্লিখিত অভিযোগ করে সাংবাদিকদের বলেন, এমনও হুমকি দেয়া হচ্ছে পোস্টার লাগাতে এলে থানা পুলিশে দেবে। পোস্টার লাগানো কি অপরাধ?
তাহলে কেন থানা পুলিশে দেয়ার হুমকি দেয়া হবে? আসলে দেশে একটা অপশাসন, স্বৈরশাসন চলছে, একটা ফ্যাসিস্ট সরকার ক্ষমতায় রয়েছে।
ইশরাক হোসেন এলাকাবাসীদের উদ্দেশে বলেন, ৩০ জানুয়ারি যদি ভোট দিয়ে আমাকে নির্বাচিত করেন, আমি প্রতিজ্ঞা করতে চাই, আপনাদের অধিকার ফিরিয়ে দেয়ার আন্দোলন চূড়ান্ত লক্ষ্যে নিয়ে যাব।
সুখে-দুঃখে সব সময় আপনাদের পাশে থাকব। পিছিয়ে পড়া এলাকার উন্নয়নে যা যা করা দরকার, আমি আমার রক্ত-ঘাম দিয়ে তা-ই করব। তিনি বলেন, ১৩ বছরে দেশকে তিলে তিলে ধ্বংস করে ফেলা হয়েছে।
দেশে কোনো গণতন্ত্র নেই, কারও কথা বলার অধিকার নেই। উন্নয়নের নামে ধোয়া তোলা হচ্ছে; কিন্তু আমরা কোনো উন্নয়ন দেখতে পাচ্ছি না। ঢাকা আজ সবচেয়ে দূষিত ও বসবাসের অযোগ্য শহরের তালিকায় ১ নম্বরে আসে।
এই এলাকায় আসার সময় দুই পাশের যে জলাশয়, রাস্তাঘাটের করুণ দশা দেখেছি, তা দেখে সত্যিই খারাপ লেগেছে। এই সরকার বলে তারা উন্নয়ন করেছে, স্যাটেলাইট পাঠাচ্ছে, অমুক সেতু, তমুক সেতু করছে।
কিন্তু এগুলো সবই আসলে দুর্নীতির প্রজেক্ট। মেগা প্রজেক্ট তারা করছে, সেখান থেকে লক্ষ হাজার কোটি টাকা বিদেশে পাচার করে আরাম-আয়েশে তারা ফুর্তি করছে। আর বাংলাদেশের আমরা যারা সাধারণ নাগরিক রয়েছি, দিন দিন আমাদের দুর্দশা বেড়েই চলেছে।
ইশরাক হোসেন বলেন, সিটি নির্বাচন ইশরাক হোসেনের লড়াই নয়, এটা ধানের শীষের লড়াই, জনগণের লড়াই, গণতন্ত্রের লড়াই। আপনারা সেই লড়াইয়ে শরিক হবেন।
ইনশাআল্লাহ ৩০ তারিখে ভোট দিবেন। আমরা সেই পরিবেশ নিশ্চিত করব। জনগণের অধিকার, কথা বলার অধিকার ফিরিয়ে আনব।
লেভেল প্লেয়িং ফিল্ড আছে কি না- সাংবাদিকদের এমন প্রশ্নের জবাবে তিনি বলেন, একটা ফিল্ড তৈরি হচ্ছে, সেটা হচ্ছে ভোট ডাকাতির ফিল্ড। কোনো লেভেল প্লেয়িং ফিল্ড নেই। একতরফা ফিল্ড তৈরি হচ্ছে।
ইশরাক বলেন, আমরা আর অভিযোগ করতে চাই না। আমরা শুধু এতটুকু বলতে চাই, জনগণ আমাদের সঙ্গে রয়েছে। আমরা তাদের শক্তি নিতে এগিয়ে যাব। কারও কোনো বাধা আমরা মানব না। কোনো নালিশ কাউকে দেব না। মহান আল্লাহ উপরে আছেন, উনি দেখছেন, আর নিচে আমাদের জনগণ। আমাদের শক্তি জনগণ।
বিএনপির মেয়রপ্রার্থী বলেন, সিটি কর্পোরেশনে নতুন করে যুক্ত হওয়া এলাকাগুলোর উন্নয়নে আমাদের ব্যাপক পরিকল্পনা রয়েছে। নতুন যে ওয়ার্ডগুলো যুক্ত হয়েছে, সেগুলো নিয়ে আমরা আমাদের ইশতেহারে তুলে ধরব।
আপনারা জানেন, সরকার তো শহরের ভেতরে ওয়ার্ডগুলোতেও নজর দেয় না। বাইরের ওয়ার্ডগুলো তো আরও দূরের কথা। তারা পুলিশি শক্তি ব্যবহার করে ক্ষমতায় এসেছিল।
এখন জনগণের প্রতি তাদের দায়বদ্ধতা নেই। এ ব্যাপারে তারা কোনো কর্ণপাত করে না। জনগণকে সঙ্গে নিয়ে সব অপশক্তি আমরা প্রতিরোধ করব এবং আমাদের বিজয় আসবেই। জনগণের বিজয় যুগে যুগে হয়েছে।
এ সময় ইশরাকের সঙ্গে ছিলেন বিএনপির যুগ্ম মহাসচিব খায়রুল কবির খোকন, মহিলা দলের সভাপতি আফরোজা আব্বাস প্রমুখ। এ ছাড়াও ছাত্রদল, যুবদল, মহিলা দল, স্বেচ্ছাসেবক দলসহ বিপুলসংখ্যক নেতাকর্মী উপস্থিত ছিলেন।
গণসংযোগকালে ইশরাক স্থানীয় বাসিন্দাদের সঙ্গে কুশলবিনিময় করেন এবং ধানের শীষে ভোট চান। এরপর দিনভর নন্দিপাড়া, পূর্ব মাদারটেক, মাদারটেক চৌরাস্তা, গোরান, বাসাবো, সবুজবাগ, মুগদাসহ ৩, ৪, ৫, ৭, ৭১, ৭২, ৭৩, ৭৪ ও ৭৫নং ওয়ার্ডের বিভিন্ন এলাকায় গণসংযোগ করেন।
এ সময় ইশরাক হোসেনের সঙ্গে শত শত নেতাকর্মী ও সমর্থককে হাত মেলাতে দেখা যায়। জনসাধারণের মাঝে লিফলেট বিতরণও করেন তিনি।
আজ সকাল সাড়ে ১০টায় ধানমণ্ডিতে বাংলাদেশ মেডিকেল কলেজ হাসপাতালের সামনে থেকে ইশরাক হোসেন ষষ্ঠদিনের মতো নির্বাচনী প্রচার শুরু করবেন। পরে দিনভর ধানমণ্ডি, হাজারীবাগ, কলাবাগান থানার ১৪, ১৫, ১৬, ১৭, ১৮ ও ২২নং ওয়ার্ডে গণসংযোগ চালাবেন।
তাপসের প্রচার : সকালে ঢাকার কামরাঙ্গীরচরের ৫৫নং ওয়ার্ডের ঝাউচর এলাকার চৌরাস্তা মোড়ে নির্বাচনী প্রচার শুরু করেন আওয়ামী লীগ মনোনীত মেয়রপ্রার্থী শেখ ফজলে নূর তাপস। এ সময় তিনি বলেন, আমি নির্বাচনী প্রচারে কোনো ধরনের আচরণবিধি লঙ্ঘন করছি না, আমার নেতাকর্মীরা করছে না। বরং আইন মেনেই প্রচার চালাচ্ছি।
তাপস বলেন, ‘দক্ষিণ সিটি কর্পোরেশন নির্বাচনে আমরা জয়ী হতে পারলে বছরে ৩৬৫ দিন, সপ্তাহে ৭ দিন, দিনরাত ২৪ ঘণ্টা, মিনিটে ৩৬০০ সেকেন্ডেই আপনাদের জন্য কাজ করব।’ তিনি বলেন, ‘নগর ভবনের অভিভাবক হিসেবে আমাকে পাঠানো হলে এই নগরীকে সুন্দর ও পরিষ্কার-পরিচ্ছন্ন নগরী হিসেবে গড়ে তোলা হবে। এখানকার রাস্তাঘাট, অলিগলি সবকিছুই উন্নত হবে।
তিনি বলেন, ঢাকা আমাদের প্রাণের শহর। আসুন আমাদের ঢাকাকে আমরাই গড়ে তুলি। আমাদের উন্নত ঢাকা গড়ার জন্য নৌকার পক্ষে সবাই ভোট দিয়ে নৌকাকে জয়যুক্ত করতে হবে। এই নতুন যাত্রায় আমরা বিশ্বাস করি ঢাকাকে আধুনিকরূপে পরিণত করার সুযোগ প্রদান করবে জনগণ।’
আওয়ামী লীগ সরকারের সময়ে কামরাঙ্গীরচরের উন্নয়ন পরিক্রমা তুলে ধরে তাপস বলেন, ‘এই এলাকা আগে ইউনিয়নভুক্ত ছিল। এখন সিটি কর্পোরেশনের আওতাভুক্ত হয়েছে।
এই কামরাঙ্গীরচর যাতে উন্নত ঢাকার একটি অংশ হয়, সেজন্য এখানকার সংসদ সদস্য অ্যাডভোকেট কামরুল ইসলাম উন্নয়ন কার্যক্রম হাতে নিয়েছেন। আমরা সেই উন্নয়ন কার্যক্রমকে শুধু ত্বরান্বিত নয়, আমরা চাই অবহেলিত কামরাঙ্গীরচর যেন আধুনিক ঢাকা হিসেবে রূপ পায়। তিনি বলেন, ‘উন্নত ঢাকা গড়ার জন্য নৌকা মার্কায় আমাকে ভোট দিন। অবহেলিত এই কামরাঙ্গীরচরকে উন্নত ঢাকায় পরিণত করব। এখানকার রাস্তাঘাট, অলিগলি সবকিছুই উন্নত হবে।’
শেখ ফজলে নূর তাপস বলেন, ‘ঢাকাবাসী স্বতঃস্ফূর্ত সাড়া দিয়েছে, এগিয়ে আসছে এবং আমাদের উন্নয়ন ও পরিকল্পনায় তারা সাড়া দিয়েছে। আমাদের প্রাণের ঢাকাকে সুন্দর করার সুযোগ পেয়েছি। এই ঢাকায় আমরা যারা বসবাস করি, সারা দেশ থেকে আসা বিভিন্ন জেলার মানুষ যে প্রান্ত থেকেই আসি না কেন, এই ঢাকা আমাদের সবার। আমরা ঢাকাবাসী, আমরা আমাদের উন্নত ঢাকা গড়ব।’
পরে ঝাউচর এলাকার আওয়ামী লীগের কাউন্সিলর প্রার্থী মোহাম্মদ নুরে আলম (ঠেলাগাড়ি মার্কা) এবং সংরক্ষিত মহিলা কাউন্সিলর প্রার্থী শেফালী আক্তারকে (আনারস মার্কা) পরিচয় করিয়ে দেন তাপস।
এ সময় আওয়ামী লীগের উপদেষ্টা পরিষদের সদস্য মুকুল বোস, হাজী আবুল হাসনাত, আওয়ামী লীগের যুগ্ম সাধারণ সম্পাদক আ ফ ম বাহাউদ্দিন নাছিম, সাংগঠনিক সম্পাদক বিএম মোজাম্মেল হক, মহানগর দক্ষিণ আওয়ামী লীগের সাবেক সাধারণ সম্পাদক শাহে আলম মুরাদ, যুব মহিলা লীগের সাধারণ সম্পাদক অধ্যাপিকা অপু উকিলসহ অসংখ্য নেতাকর্মী উপস্থিত ছিলেন।
পথসভা শেষে নেতাকর্মীদের সঙ্গে নিয়ে স্থানীয় জনগণের কাছে লিফলেট বিতরণ করে ভোট ও দোয়া প্রার্থনা করেন শেখ ফজলে নূর তাপস। দিনব্যাপী ৫৫, ৫৬ এবং ৫৭নং ওয়ার্ডের বিভিন্ন এলাকায় দলীয় নেতাকর্মী ও সমর্থকদের নিয়ে নির্বাচনী প্রচার চালান শেখ ফজলে নূর তাপস।
পথসভায় ও প্রচারে অংশ নিয়ে আওয়ামী লীগের যুগ্ম সাধারণ সম্পাদক আ ফ ম বাহাউদ্দিন নাছিম বলেন, ‘শেখ ফজলে নূর তাপস আপনাদের পাশে থাকবেন এবং একটি উন্নত দুর্নীতিমুক্ত সিটি কর্পোরেশন উপহার দেবেন। ইতিমধ্যে তিনি নানা পরিকল্পনা নিয়ে কাজ করতে প্রত্যয় ব্যক্ত করেছেন।
প্রমাণ করেছেন মানুষের কল্যাণে জনগণকে সেবা দিতে তিনি সমর্থ। তার সেই যোগ্যতা আছে। ৩০ তারিখ ভোটকেন্দ্রে গিয়ে নৌকায় ভোট দেয়ার অনুরোধ জানান তিনি। প্রচারে আওয়ামী লীগের সাংগঠনিক সম্পাদক বিএম মোজাম্মেল হক বলেন, রাজধানীর ঢাকার উন্নয়ন অগ্রগতি এবং আধুনিক ঢাকা হিসেবে গড়ে তোলার জন্য শেখ ফজলে নূর তাপস অত্যন্ত ‘যুগোপযোগী এবং সাহসী’ প্রার্থী।
তিনি বলেন, ‘এখানে প্রতিটি মানুষের জন্য বাসযোগ্য নিরাপদ ঢাকা গড়ে তুলতে পারবেন তিনি। নৌকায় ভোট দিয়ে আমরা স্বাধীনতা এনেছিলাম, নৌকায় ভোট দিয়ে দারিদ্র্যমুক্ত দেশ উপহার দিতে পেরেছি, বাংলাদেশ আজ সারা বিশ্বে উন্নয়নের রোল মডেল। ৩০ জানুয়ারি নৌকায় ভোট দিয়ে উন্নয়নের যাত্রা অব্যাহত রাখতে নগরবাসীকে অনুরোধ করেন তিনি।
আজ বুধবার বেলা ১১টায় শ্যামপুর থানার মেয়র মোহাম্মদ হানিফ ফ্লাইওভার থেকে নেমে ধোলাইপাড় যাওয়ার রাস্তা এবং এর আশপাশে নির্বাচনী প্রচার-প্রচারণা করবেন ফজলে নূর তাপস।

ঢাকার দক্ষিণ সিটি কর্পোরেশন নির্বাচনে প্রচারের পঞ্চমদিন মঙ্গলবারও ছিল উৎসবমুখর। এদিন আওয়ামী লীগের প্রার্থী শেখ ফজলে নূর তাপস ও বিএনপির প্রার্থী ইঞ্জিনিয়ার ইশরাক হোসেন ব্যস্ত সময় পার করেন।